เล่นกันมัน!
*บรรยากาศการลงทุนในช่วงสัปดาห์ก่อนมีหลากเรื่อง หลายรสชาติ ผสมปนเปกับดราม่าเล็ก ๆ น้อย ๆ ตามประสานักลงทุนที่ถนัดเล่นแบบ “เข้าทำเร็ว” เดี๊ยนถึงแอบกระซิบแฟนคลับตั้งแต่วันก่อนว่า ต้องทันเกม ! พวกอ่อนต่อโลกอาจไม่เข้าใจสิ่งที่เกิดขึ้น แต่คนที่เข้าใจเรื่องเกมการเงิน ย่อมเข้าใจถึงรูปแบบของการลงทุนในเที่ยวนี้อย่างถ่องแท้ เพราะหุ้นเริ่มออกอาการลิ้นห้อย ต้องขอเวลาพักเอาแรงนิดหน่อยเจ้าค่ะ
27 พ.ค. 2562

เจาะกระดาน : โมนิก้าและทีมงาน
*บรรยากาศการลงทุนในช่วงสัปดาห์ก่อนมีหลากเรื่อง หลายรสชาติ ผสมปนเปกับดราม่าเล็ก ๆ น้อย ๆ ตามประสานักลงทุนที่ถนัดเล่นแบบ “เข้าทำเร็ว” เดี๊ยนถึงแอบกระซิบแฟนคลับตั้งแต่วันก่อนว่า ต้องทันเกม ! พวกอ่อนต่อโลกอาจไม่เข้าใจสิ่งที่เกิดขึ้น แต่คนที่เข้าใจเรื่องเกมการเงิน ย่อมเข้าใจถึงรูปแบบของการลงทุนในเที่ยวนี้อย่างถ่องแท้ เพราะหุ้นเริ่มออกอาการลิ้นห้อย ต้องขอเวลาพักเอาแรงนิดหน่อยเจ้าค่ะ
*งานนี้ถึงอย่าไปหาเหตุผลที่แท้จริงที่ทำให้ “หุ้นขึ้น หุ้นลง”  เพราะสิ่งที่เกิดขึ้นในเที่ยวนี้มันเป็นเพียงแค่กระแส ยังไม่ใช่ของแท้ทั้งแท่งที่ทำให้นักเล่นใส่กันเต็มเหนี่ยว จึงเห็นรายการขายทำกำไรเพื่อทดสอบแรงซื้อมีเยอะขนาดไหนเป็นประจำ และบทสรุปของวานนี้คือ ดัชนีวิ่งขึ้นมาปิดที่ 1,624.84 จุด บวกไป 10.72 จุด ด้วยมูลค่าการซื้อขาย 5.15 หมื่นล้านบาท “โมนิก้า” มองในมุมไหน ด้านไหน ก็เป็นเกมชักเย่อธรรมดา ๆ ไม่มีอะไรที่เป็นพิเศษนะคะ
*วันนี้ถึงไม่ต้องวิเคราะห์อะไรให้ปวดกบาล เพราะสิ่งที่เดี๊ยนพยายามเชื่อมาตลอดว่า ทุกอย่างน่าจะดีขึ้น  พอเอาเข้าจริง ๆ กลับไม่เป็นเช่นนั้น ! อาการท้อแท้เลยบังเกิดขึ้นให้เห็นเป็นหย่อม ๆ “โมนิก้า” ถึงต้องกลับไปยึดหลัก “เข้าเร็ว ออกเร็ว”  เพื่อความคล่องตัวในการลงทุน พร้อมกันนั้นก็เป็นเครื่องยืนยันว่า การพลิกแนวต้าน 1,650 จุดเป็นแนวรับที่แข็งแกร่ง ยังทำไม่สำเร็จนะจะบอกให้
*ข้อมูลเหล่านี้ทำให้ “โมนิก้า” มั่นใจขึ้นไปอีกชั้นหนึ่งว่า จุดขายยังเป็นจุดเดิม และจุดรับก็ยังเป็นจุดเดิม หากวันนี้อ่อนตัวหลุดลงมาในแดนลบอย่างง่ายดายอีกครั้ง ก็ให้ไปรอรับอีกทีบริเวณ 1,600 จุด ซึ่งเป็นไซเคิลที่ทุกคนรู้อยู่แล้วว่า ควรต้องทำตัวอย่างไร ? แต่ที่น่าเบื่อสุดคือ ความไว้เนื้อเชื่อใจที่มีต่อกองทุนตัวแสบมลายหายไปหมดสิ้น หลังเห็นพฤติกรรมทุบ ๆ ดัน ๆ เป็นระลอกนะซี
*เหมือนกับการเข้าลงทุนในหุ้น GULF ก่อนหน้านี้ “โมนิก้า” มีความรู้สึกดีอย่างไร ปัจจุบันก็ยังมีความรู้สึกดี ๆ ให้แก่กันเหมือนเดิม และอยากให้นักลงทุนรับทราบกันโดยทั่วไปว่า หุ้นพลังงานตัวนี้มีพัฒนาการที่น่าสนใจหลายอย่างด้วยกัน และเป็นตัวขับเคลื่อนให้ตัวบริษัทเติบโตแบบยั่งยืนเสียด้วย..เดี๊ยนถึงเชื่อว่า ราคาปิดที่ 102.50 บาท บวกไป 2.75 บาท หรือขึ้นไป 2.76% ด้วยมูลค่าการซื้อขาย 868.41 ล้านบาท ยังเป็นจุดที่ลงทุนได้สบาย ๆ นะจะบอกให้
*ส่วนในรายของ BEC  ยังเป็นอะไรที่น่าสนใจเสมอ หลังจากพรายกระซิบยืนยันอย่างหนักแน่นว่า ผลงานปี 2562 ไม่ธรรมดาอย่างแน่นอน ใครได้เห็นต้องร้องซี๊ด..ดดด ยาว ๆ เพราะเป็นการพลิกโฉมบริษัทครั้งสำคัญ “โมนิก้า” ถึงไม่แปลกใจที่มีคนเข้ามาไล่ซื้อหุ้นเป็นจำนวนมาก เพราะทุกคนยึดหลักการเคาะหุ้นว่า พอสบช่องได้โอกาสเลยลุยสุดซอยทันที หุ้นถึงวิ่งขึ้นมาปิดที่ 9.20 บาท บวกไป 0.50 บาท หรือขึ้นไป 5.75%  ด้วยมูลค่าการซื้อขาย 237.66 ล้านบาทแบบชิว ๆ ไงล่ะคะ
*อีกหนึ่งทีเด็ดที่ “โมนิก้า” ชอบเม้าท์ถึงเป็นประจำในเที่ยวนี้ ยังคงอยู่ที่หุ้นสุดเลิฟอย่าง MTC ว่ากันว่า แผนทุกอย่างเดินหน้าไปอย่างราบรื่น และดูเหมือนในปี 2562 จะเป็นก้าวย่างที่สำคัญสำหรับตัวบริษัท ทุกคนเลยให้แวลูเพิ่มขึ้นเรื่อย ๆ หุ้นถึงพยายามเกาะฐานแนวรับ 50 บาทอย่างเหนี่ยวแน่นแบบนี้  เดี๊ยนขอบอกตามตรงว่า “สั้น หรือ ยาว..ก็ได้ทั้งนั้น” เพราะราคาปิดที่ 52.25 บาท บวกไป 2 บาท หรือขึ้นไป 3.98% ด้วยมูลค่าการซื้อขาย 803.17 ล้านบาท ยังมีแก๊ปให้เล่นเจ้าค่ะ
*สำหรับที่ชัดเจนแจ่มแจ๋วสุด ๆ “โมนิก้า” ขอพุ่งเป้าไปที่ HMPRO  “พื้นฐานแกร่ง สตอรี่สวย กำไรเด่น” และเพื่อไม่ให้เป็นการเสียเวลา ขอเม้าท์ถึงความพยายามยกตัวสูงขึ้นอย่างต่อเนื่อง และแก๊ปราคาที่เห็นในช่วง 1 เดือนที่ผ่านมาอยู่ในระดับ 15.80-16.50 บาท จึงมีความเป็นไปได้ที่หุ้นจะยกตัวขึ้นไปยืนเหนือ 17 บาท ขณะที่ราคาล่าสุดยังทรงตัวอยู่ที่ 16.50 บาท ด้วยมูลค่าการซื้อขาย 410.56 ล้านบาท มันน่าตามไปดูจริง ๆ นะคะ
*อีกหนึ่งรายที่มีการเล่นเก็งกำไรกันอย่างสนุกสนาน แต่มีปัจจัยพื้นฐานรองรับเต็มประตูหน้าต่าง “โมนิก้า”  ย่อมต้องมองเป็นทางเลือกที่ดีสำหรับการเล่นเที่ยวนี้ โดยเฉพาะในรายของ JMT มีแรงซื้อเข้ามาอย่างหนาแน่นอีกรอบแบบนี้ มองจากมุมไหน ด้านไหน ก็ต้องฟันธงว่า “ของเขาดี” ผนวกกับมีการวางโครงเรื่องเพื่อสร้างอารมณ์ร่วมมาเป็นอย่างดี หุ้นถึงวิ่งขึ้นมาปิดที่ 15.80 บาท บวกไป 0.70 บาท หรือขึ้นไป 4.64% เจ้าค่ะ
*เหมือนกับในรายของ SEAOIL หุ้นต่ำสิบที่เหมาะแก่การเล่นเก็งกำไรในยุคข่าวสารมาเร็วเคลมเร็ว “โมนิก้า” ถือเป็นทีเด็ดที่นักลงทุนต้องลองเสี่ยงดูสักตั้ง ยิ่งหุ้นกำลังถูกดันขึ้นมาเล่นใหม่  ยิ่งต้องเกาะกระแสเล่นให้ทัน..ทั้งนี้ต้องไม่ลืมว่า อย่าหลงเชื่อไปเล่นเกมของคนอื่น แต่ควรกำหนดเป้าหมายการลงทุนให้ชัดเจน..ที่สำคัญหุ้นวิ่งขึ้นมาปิดที่ 5.60 บาท บวกไป 0.40 บาท หรือขึ้นไป 7.69%  คือเครื่องยืนยัน กำลังเล่นกันมันเลยนะคะ
 